În programul deputaților apărea astăzi doar ședința Biroului Permanent, nu ședință de plen, dovadă că aleșii se mobilizează mai greu după alegerile de duminică, cum de altfel au făcut și săptămânile trecute în campanie electorală.

Astăzi ar fi trebuit să fie o zi decisivă pentru deputatul PC Ion Diniță, dar colegii săi au amânat un vot pentru ridicarea imunității timp de două săptămâni la rând.

Ion Diniță este acuzat de luare de mită în dosarul de corupție în care este implicat Aristotel Căncescu, președintele Consiliului Județean Brașov.

Votul pentru ridicarea imunității lui Ion Diniță putea avea loc săptămâna trecută. Însă, după ce au luat act de demisia lui Viorel Hrebenciuc și de starea de incompatibilitate a deputatului PDL Ștefan Bucur Stoica, deputații au luat o pauză, iar după aceea nu s-a mai întrunit cvorumul necesar.